Atliepdami Jūsų išsakytas mintis **TĖVŲ KONFERENCIJOS** apklausoje bei išdiskutavę jas kartu su tėvais 2016-10-20 , supažindami Jus su apibendrinimu:

* **Norėčiau, kad būtų steigiami socialinio pedagogo ir psichologo etatai.**

*Socialinio pedagogo 0,5 et įstaigoje yra nuo 2012 m. , nuo 2016 m. jau yra pilnas etatas. Psichologo turime 0,5 etato nuo 2016-09-01. Su šių specialistų darbo laiku galite susipažinti* [*www.zelmenelis.lt*](http://www.zelmenelis.lt)

* ***Daugiau išvykų ir ekskursijų***

Laikomės nuostatos, kad pirmiausiai yra vaikų saugumas. Mažiems vaikams ekskursija yra išbandymas ir vienai auklėtojai su šeimininke yra labai sudėtinga sužiūrėti 20 vaikų vienoje vietoje. Todėl manome, kad ekskursijų maratonas geriausias 5-7 m vaikams, kada didesnis jų savisaugos jausmas ir orientacija jiems nepažįstamoje erdvėje.

* **Daugiau būrelių;**

Įstaigoje veikia keramikos, krepšinio, futbolo, šokių būreliai. Manome, kad vaikams pasirinkimas yra, be to dirba mūsų specialistai ( šokio, muzikos, kūno kultūros pedagogai), kurie aktyvių edukacinių veiklų skrynias pripildo kupinas. Jei būrelių vadovai neima 3-mečių, jie vadovaujasi nuostata, kad jiems dar ankstoka, kad jie mažyčiai. Ir iš tiesų, tokio amžiaus vaikams labai apkrauti dienos papildomomis veiklomis nereikėtų, nes jie pavargsta. Papildomai kviesti kitų būrelių negalime, nes salės užimtumas yra 100 proc.

* **Daugiau lauko karstyklių ir žaidybinių erdvių**

Vienos lauko karstyklės kaina svyruoja nuo 1500 Eur iki 12 000 Eur. Tokių karstyklių mokinio krepšelio lėšomis įsigyti daug įstaiga yra nepajėgi, be to, lauko teritorija nuo 2016-10-10 yra nesaugoma sargų, nėra stebėjimo kamerų, todėl investavimą į lauko įrengimus esame numatę pristabdyti, kol bus išspręsta lauko saugos problema. 2016-2018 m. strateginiame plane yra numatyta lauko edukacinių aplinkų turtinimo gairė, tačiau esame ribojami finansų.

* **Norėtųsi, kad priemonės nupirktos konkrečiam vaikui būtų jam ir panaudotos ( lopšelio gr.)**

Ugdymo procesas ankstyvajame amžiuje yra žaismingai dinamiškas. Vaikams dažai pilami į patogesnius indelius spalvoms, kad lavėtų jų motorikos įgūdžiai, nes jei kiekvienas vaikas stengsis pataikyti išsyk į savo guašo indelį, bus labai daug nesėkmių ir edukacinis tikslas nebus pasiektas. Todėl priemones nebūtina pirkti brangias, geriau jos lai atneša naudą vaikui. Higienos normos numatyta tvarka, individualizuojamos tik higienos reikmių pobūdį turinčios priemonės, o edukacines auklėtoja naudoja taip, kaip naudingiausia vaikams.

* **Norėtųsi, kad būtų sveikesnis maistas, daugiau daržovių, mažiau miltinių bulvinių patiekalų.**

Darželio virtuvė negamina maisto pagal sugalvotą meniu. Valstybinės maisto ir veterinarijos tarnybos yra tvirtinami 15 dienų valgiaraščiai su reikalinga energetine išeiga vaikui pagal amžiaus tarpsnį. Kiekvienas patiekalas gaminamas pagal konkrečias technologines korteles ir interpretacijai vietos nelabai yra. Mūsų vaikų valgiaraščiuose yra tikrai daug daržovių, tačiau stebint mitybos procesą matome, kad labai jos nėra mėgiamos. Kur kas patraukliau vaikams lėkštėje blynai, bulvių plokštainis ar makaronai. Nepamirškime, kad svarbu ir tai, kad vaikas būtų sotus ir pavalgęs. Jei valgiaraštyje atsirastų daugiau lęšių, razinų mūsų vaikai būtų alkani. Tą sakome iš patirties, ką matome.

* **Kad tėvai nevestų sergančių ar dar nepasveikusių vaikų**

Darželio administracija ir pedagoginis personalas pasisako už aiškią poziciją, kad vaikai turi ateiti į darželį jau sveiki su gydytojo pažyma. Problemiška tai, kad net ir su bėgančia nosimi tėveliai atneša pažymas, kad vaikas sveikas arba su vaiko sloga, negauna nedarbingumo ir vaiko nėra kur palikti. Rekomenduojame vykdyti susitarimus grupėje tarp tėvelių, kaip vesti vaikus ir visiems jo laikytis. Auklėtojos visuomet palaikys tinkamą poziciją, tačiau tam gali prisidėti ir tėvelių susitarimai.

* **Kad nebūtų rinkliavų valstybinėse įstaigose**

Užtikriname Jus, kad darželis jokių rinkliavų nevykdo ir jokių lėšų neprašo. Jei grupėse tėvų tarybos susitarusios rinkti pinigus, tai darželis už tai neatsakingas, galbūt net nėra žinoma. Higienos priemonėmis aprūpiname pagal savivaldybės skirtas pinigines lėšas. Vienintelės galimos rinkliavos yra vaikų išvykoms ( transportui ar edukacinės programos bilietėliams) ar atvykstantiems spektakliams apmokėti. Apie visas problemines situacijas, susijusias su pinigų rinkimu, prašome informuoti direktorę arba direktoriaus pavaduotoją ugdymui.

* **Dėl logopedo veiklos, kad imtų vaikus, kuriems 3 metai ir be PPT rekomendacijų**

Logopedo paslaugos teikiamos nuo 4 metų, kada problematiški vaiko kalbos trūkumai ryškėja, praėjus kalbos formavimosi periodui. Iki tol specialistai nerekomenduoja taisyti vaiko kalbos, nes ji yra formavimosi stadijoje. PPT rekomendacija yra būtina tai numato teisės aktai. Tėvus pakonsultuoja logopedės ir be rekomendacijų, tad visad galite kreiptis.

* **Daugiau švenčių su batutais ir pripučiamomis pilimis.**

Visų pirma vertiname vaikų saugumą, ir kadangi vaikų yra daug, o jei nuomoti batutą, jis bus vienas. Logiška, kad visi vaikai norės pašokinėti, skiriasi svoriai, yra rizika nusibrozdinti. Manome, kad tokio tipo pramogas tėvai lai organizuoja vaikų laisvalaikio metu, o darželis užsiims ugdomąja veikla.

* **Įrenkite futbolo aikštyną su vartais lauke, nes daug vaikų lanko futbolo treniruotes.**

Futbolo būrelis mus neįpareigoja įrengti aikštynus. Laimėję projektą „Ronaldo Lietuvai“ esamę dovanų gavę futbolo vartus, paruošta erdvė aikštynui. Kadangi 2016 m. vasarą tvarkėme dalį dangos, todėl aikštyno įrengimo darbai sustojo, tačiau pavasarį atnaujinsime juos.

* **Įtikinamesnio Kalėdų senio, nes vaikai klausia, kas persirengs seneliu**

Įstaigos politika tokia, kad šventes organizavome padedant specialistams, kad nereikėtų samdyti Kalėdų Senelio ir papildomų išlaidų. Patirtis rodo, kad Kalėdų senio vis tiek reikia, todėl šį pasirinkimą palikome spręsti kiekvienai grupei atskirai. Kokį Kalėdų senį pasirenka grupės tėvai, įstaiga nesikiša, nes labai sunku patikrinti žmogaus profesinius gebėjimus samdant. Matydami, kad vis tiek ieškoma kasmet aktorių, šiemet įstaiga atsisakė specialistų bendros šventinės programos ir paliko grupėms galimybę kiekvienai pasiruošti šventę. Grafikas skelbiamas įstaigos internetinėje svetainėje.